ফিরে এল নাইটদের ঐতিহ্যশালী কালো-সোনালি জার্সি!

কলকাতা: ফিরে এল কলকাতা নাইট রাইডার্সের (KKR) কালো-সোনালি জার্সি। এই জার্সি পরেই আইপিএলে আত্মপ্রকাশ ঘটে সৌরভ গঙ্গোপাধ্যায়ের (Sourav Ganguly) নাইট বাহিনীর। এই জার্সি পরেই আইপিএলের প্রথম ম্যাচে ৭৩ বলে অপরাজিত ১৫৮ রানের অবিশ্বাস্য ইনিংস খেলেছিলেন ব্রেন্ডন ম্যাককালাম (Brendon McCullum)।

কেকেআর-এর সোশ্যাল মিডিয়া হ্যান্ডল থেকে এক ভিডিও বার্তায় বলা হল, ‘কালো, সোনালি, ভয়হীন। যে জার্সি শুরু করেছিল তা ফিরে এল— নাইটদের আগুন, লড়াই এবং স্পিরিটের প্রতি শ্রদ্ধা। কোনও কারিকুরি নয়, কোনও বদল নয়, স্রেফ খাঁটি ঐতিহ্য যা প্রথম দিন থেকে লড়ে আসা প্রতিটি লড়াইয়ের ওজন বহন করছে। করব লড়ব জিতব, পুরনো শিকড়, নতুন মহিমা।’

আরও পড়ুন: দেশের জার্সিতে ফিরেই গোল করলেন সুনীল ছেত্রী!

শাহরুখ খানের (Shah Rukh Khan) ফ্র্যাঞ্চাইজির তরফে অবশ্য বলা হয়নি, এই জার্সি গায়ে অজিঙ্ক্য রাহানে, ভেঙ্কটেশ আইয়ার, রিঙ্কু সিংরা (Rinku Singh) মাঠে নামবেন কি না। আপাতত জানানো হয়েছে যে এই জার্সি সমর্থকরা অনলাইনে সংগ্রহ করতে পারবেন। প্রসঙ্গত, কালো-সোনালি জার্সির ঐতিহ্য নিয়ে কোনও সন্দেহ নেই তবে সাফল্য কিন্তু আসেনি। কেকেআর-এর সাফল্য আসে বেগুনি-সোনালি কম্বিনেশনে।

মাঝখানে মাত্র একটা দিন। শনিবারই ইডেন গার্ডেন্সে জমকালো উদ্বোধনী অনুষ্ঠানের পর শুরু হতে চলেছে আইপিএল ২০২৫। কেকেআর-এর সামনে বিরাট কোহলির (Virat Kohli) আরসিবি (RCB)। এক তো ব্লকবাস্টার ম্যাচ তার উপর উদ্বোধনী অনুষ্ঠানে পারফর্ম করবেন শ্রেয়া ঘোষাল, দিশা পাটানিরা। কাজেই টিকিটের চাহিদা আকাশছোঁয়া।